Cylinder (klobúk)

Cylinder (angl.: top hat; nem.: der Zylinder alebo franc.: haute-de-forme) je pánsky vysoký klobúk valcovitého tvaru s plochým vrchom a širokým okrajom. Rozšíril sa v 19. a na začiatku 20. storočia, v súčasnosti sa nosí viac-menej iba pri slávnostných príležitostiach ako doplnok k fraku.

Dejiny 
Prvý cylinder vyrobil a na ulicu v ňom vyšiel anglický klobučník John Hetherington v roku 1797. Jeho módna novinka spôsobila senzáciu i verejné pohoršenie: „Bolo to obrovské prekvapenie, pretože jeho cylinder spôsobil doslova vzburu keď sa prvýkrát objavil v londýnskych uliciach. Jeho nositeľom bol predajca galantérie John Hetherington, ktorý ho navrhol, vyrobil a tiež bol prvým človekom, ktorý v ňom vyšiel na ulicu. Podľa dobového svedectva v novinách, okoloidúci pri pohľade na klobúk začali panikáriť. Niekoľko dám omdlelo, deti kričali, psy brechali a mladý poslíček si zlomil ruku pritom ako ho prevalcoval dav. Hetherington bol predvedený pred súd kvôli tomu, že na hlave mal "vysokú konštrukciu, ktorej žiarivé odlesky mali vystrašiť plachých a skromných ľudí." Samozrejme, že to bolo veľa kriku pre nič.“ 

Klobúk má svoj pôvod v pokrývke hlavy, ktorú nosili puritáni a kvakeri, členovia protestantských siekt. Kvakerský klobúk bol však nižší a mal oveľa širšiu striešku ako dnešný cylinder. Cylinder ako ho poznáme dnes sa začal vyrábať z filcu vyrobeného z bobrej kožušiny. Neskôr sa však vďaka vplyvu Princa Alberta, manžela kráľovnej Viktórie začali vyrábať cylindre aj z hodvábu.

V 19. storočí sa v Spojených štátoch amerických rozšírila modifikácia cylindra známa ako stovepipe hat. Tieto klobúky boli vyššie ako cylindre, avšak na spodku a vrchole neboli rozšírené, a tak pripomínali komín (angl.: pipe). Takýto klobúk nosil napr. americký prezident Abraham Lincoln. Ďalšia modifikácia mala v sebe zabudovanú drôtenú konštrukciu, ktorá umožňovala, aby sa dal zložiť naplocho. Takýmto klobúkom sa v angličtine hovorilo opera hats alebo Gibbus. 

V druhej polovice 19. storočia cylindre začali vychádzať z módy. Stredné vrstvy začali nosiť pinče (angl.: bowler hats) alebo mäkké filcové klobúky známe ako borsalino. Tieto klobúky boli vhodnejšie pre mestský spôsob života a taktiež boli vhodnejšie pre masovú produkciu. Na druhej strane, cylinder musel byť vyrobený ručne a skúseným klobučníkom. 

Cylinder sa stal symbolom vyššej spoločenskej vrsty a tým pádom aj terčom pre satiristov a spoločenských kritikov. Ku koncu prvej svetovej vojny sa stali cylindre raritou v každodennom živote. Používal sa však naďalej pri slávnostných príležitostiach ako súčasť spoločenského odevu – vychádzkového obleku alebo fraku.

Zaujímavosti 
 Napriek tomu, že cylinder vymizol z bežného života približne v 30. rokoch 20. storočia, tak jeho využívanie v politických a dipomatických kruhoch pretrvalo dlhšie. Po vzniku Sovietskeho zväzu sa medzi sovietskymi diplomatmi strhla vášnivá debata, o tom či by mali aj oni mali podriadiť medzinárodným konvenciám a nosiť cylinder. Cylindre však aj tu zvíťazili.
 Cylinder je jednou z figúriek v spoločenskej hre Monopoly.

Významní nositelia 
Klobúk si počas mnohých rokov jeho existencie obľúbili rôzne známe osobnosti. Často sa však vyskytuje aj v umeleckých dielach. Medzi jeho najznámejších nositeľov patria:
 Hans Christian Andersen, dánsky spisovateľ a rozprávkár
 Fred Astaire, americký herec a filmová hviezda 
 Isambard Kingdom Brunel, anglický inžinier 
 Marc Bolan, spevák anglickej hudobnej skupiny T.Rex
 Boy George, anglický spevák
 Marlene Dietrichová, nemecká herečka 
 Abraham Lincoln, šestnásty prezident Spojených štátov amerických
 Ebenezer Scrooge, literárna postava z novely Charlesa Dickens Vianočná koleda
 Strýko Držgroš (angl.: Sgrooge McDuck), postava z rozprávok Walta Disneyho
 Strýko Sam (angl.: Uncle Sam), národná personifikácia Spojených štátov amerických
 Willy Wonka, postava z knihy Roalda Dahla Willy Wonka a továreň na čokoládu
 Slash, gitarista Guns N' Roses, Slash's Snakepit a Velvet Revolver
a mnohí ďalší.

Referencie

Iné projekty

Externé odkazy 
 ; článok o pánskych klobúkoch (po anglicky)

Móda
Klobúky